CELEX: 32021D0112
Language: sk
Date: 2021-01-25 00:00:00
Title: Rozhodnutie Rady (EÚ) 2021/112 z 25. januára 2021 o uzavretí Dohody o bezpečnosti civilného letectva medzi Európskou úniou a Japonskom

2.2.2021   
               
               
                  SK
               
               
                  Úradný vestník Európskej únie
               
               
                  L 36/1
               
            
         ROZHODNUTIE RADY (EÚ) 2021/112
         z 25. januára 2021
         o uzavretí Dohody o bezpečnosti civilného letectva medzi Európskou úniou a Japonskom
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 100 ods. 2 v spojení s jej článkom 218 ods. 6 druhým pododsekom písm. a) bodom v) a článkom 218 ods. 7,
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:
         
                     (1)
                  
                  
                     V súlade s rozhodnutím Rady (EÚ) 2020/1026 (2) bola Dohoda o bezpečnosti civilného letectva medzi Európskou úniou a Japonskom (ďalej len „dohoda“) podpísaná 22. júna 2020 s výhradou jej neskoršieho uzavretia.
                  
               
                     (2)
                  
                  
                     Je vhodné odkázať na procesné postupy pre účasť Únie v spoločných orgánoch zriadených na základe dohody, pre prijatie ochranných opatrení, žiadostí o konzultácie a opatrení na pozastavenie plnenia povinností uznávania, ako aj pre prijatie rozhodnutí o zmene príloh k dohode, ktoré sú stanovené v rozhodnutí (EÚ) 2020/1026.
                  
               
                     (3)
                  
                  
                     Dohoda by sa mala schváliť,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje Dohoda o bezpečnosti civilného letectva medzi Európskou úniou a Japonskom.
         
         
            Článok 2
            Predseda Rady vykoná v mene Únie oznámenie podľa článku 20 ods. 1 dohody (3).
         
         
            Článok 3
            
               1.   Úniu v spoločnom výbore zmluvných strán zriadenom podľa článku 11 dohody (ďalej len „spoločný výbor“) zastupuje Komisia, ktorej pomáha Agentúra Európskej únie pre bezpečnosť letectva a ktorú sprevádzajú letecké úrady členských štátov ako ich zástupcovia.
            
            
               2.   Úniu v Rade pre dohľad nad certifikáciou zriadenej podľa článku 3 prílohy 1 k dohode zastupuje Agentúra Európskej únie pre bezpečnosť letectva, pričom jej pomáhajú letecké úrady členských štátov, ktorých sa priamo týka program jednotlivých zasadnutí.
            
         
         
            Článok 4
            
               1.   Komisia môže podniknúť tieto kroky:
               
                           a)
                        
                        
                           prijať ochranné opatrenia v súlade s článkom 5 ods. 1 písm. b) dohody;
                        
                     
                           b)
                        
                        
                           požiadať o konzultácie v súlade s článkom 16 ods. 3 dohody;
                        
                     
                           c)
                        
                        
                           prijať opatrenia na pozastavenie plnenia povinností vzájomného uznávania a zrušiť takéto pozastavenie v súlade s článkom 17 dohody.
                        
                     
            
               2.   Komisia oznamuje Rade svoj zámer podniknúť akékoľvek kroky podľa tohto článku v dostatočnom predstihu.
            
         
         
            Článok 5
            Komisia je oprávnená schváliť v mene Únie zmeny príloh k dohode prijaté spoločným výborom v súlade s článkom 11 ods. 2 písm. c) dohody, pokiaľ sú tieto zmeny v súlade s príslušnými právnymi aktmi Únie a nevyžadujú si žiadne úpravy týchto aktov, a to za týchto podmienok:
            
                        a)
                     
                     
                        Komisia zabezpečí, že schválenie v mene Únie:
                        
                                    —
                                 
                                 
                                    je v záujme Únie;
                                 
                              
                                    —
                                 
                                 
                                    slúži na dosiahnutie cieľov, ktoré sleduje Únia v rámci svojej politiky bezpečnosti letectva a obchodnej politiky;
                                 
                              
                                    —
                                 
                                 
                                    zohľadňuje záujmy výrobcov, obchodníkov a spotrebiteľov Únie;
                                 
                              
                                    —
                                 
                                 
                                    nie je v rozpore s právom Únie ani s medzinárodným právom;
                                 
                              
                                    —
                                 
                                 
                                    v príslušných prípadoch podporuje zlepšovanie kvality výrobkov civilnej leteckej techniky zlepšovaním odhaľovania podvodných a klamlivých praktík;
                                 
                              
                                    —
                                 
                                 
                                    v príslušných prípadoch má za cieľ aproximáciu noriem týkajúcich sa výrobkov civilnej leteckej techniky;
                                 
                              
                                    —
                                 
                                 
                                    v príslušných prípadoch zabraňuje vytváraniu prekážok, ktoré by bránili inovácii, a
                                 
                              
                                    —
                                 
                                 
                                    v príslušných prípadoch uľahčuje obchod s výrobkami civilnej leteckej techniky, a
                                 
                              
                  
                        b)
                     
                     
                        Komisia predloží navrhované zmeny Rade včas pred ich schválením.
                     
                  Výbor stálych predstaviteľov vlád členských štátov posúdi, či navrhované zmeny spĺňajú podmienky stanovené v písmene a) prvého odseku.
            Komisia schváli navrhované zmeny v mene Únie, ak proti nim nevznesú námietku členské štáty tvoriace blokujúcu menšinu v Rade v súlade s článkom 16 ods. 4 Zmluvy o Európskej únii. Ak proti navrhovaným zmenám vznesie námietku takáto blokujúca menšina, Komisia ich zamietne v mene Únie.
         
         
            Článok 6
            Toto rozhodnutie nadobúda účinnosť dňom jeho prijatia.
         
         
            V Bruseli 25. januára 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Súhlas z 15. decembra 2020 (zatiaľ neuverejnený v úradnom vestníku).
         
            (2)  Rozhodnutie Rady (EÚ) 2020/1026 z 24. apríla 2020 o podpise v mene Únie a predbežnom vykonávaní Dohody o bezpečnosti civilného letectva medzi Európskou úniou a Japonskom (Ú. v. EÚ L 229, 16.7.2020, s. 1).
         
            (3)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.